ToekomsVenster: Geloof en jou dadeFoto: Tiplada Mekvisan/Unsplash.com Wat help dit, my broers, as iemand beweer dat hy glo, maar sy dade bevestig dit nie? Kan so ‘n geloof ‘n mens red? – Jak. 2:14 Bybels verstaan ons, dat ons redding, volledig op genade berus. Die onverdienstelike karakter van ons verlossing, is ononderhandelbaar. Daar is letterlik niks wat ons kan aanbied wat ons kan loskoop van die mag van sonde nie. Alles, alles is genade, onverdiende guns alleen. Inderdaad. Jakobus is in sekere teologiese kringe aanvanklik nie as gesaghebbend erken nie omdat hy op ŉ manier die orde omkeer. Hy stel goeie dade en praktiese uitlewing gelyk met geloof. Jakobus redeneer dat geloof sonder dade bedrog is. As jy glo bewys jou werke dit. Die onbekeerde is nie noodwendig waar nie. Goeie dade is nie noodwendig bewys van geloof nie behalwe as jou geloof bekend is. “Wys my jou geloof uit jou goeie dade en ek sal jou uit my goeie dade my geloof wys”. Miskien lê die verskil en onderskeidende in die wyse waarop ŉ gelowige in die praktyk sy geloof uitleef. Dit is nie ŉ poging om roem en erkenning te verseker nie maar ŉ dankbaarheidsuitdrukking. Daarteenoor is geloof vanuit humanistiese en filantropiese oorweging nie ŉ Christelike geloofsuitdrukking nie. Die keersy van geloof is dade wat daarby pas. Die keersy van dade as dit aanvaarbaar is, is geloof in God drie enig wat die verlossing geskenk het. Dis vinkel en koljander vir Jakobus, die een kan nie sonder die ander nie. Hoe lyk dit met jou geloofsverbintenis? Waar kan dit gesien word?